Engin tilfelli af E. coli greindust í dag en í morgun voru rannsökuð saursýni frá 15 einstaklingum sem borist hafa undanfarna daga með tilliti til E. coli sýkinga og greindist enginn með sýkinguna . Þetta kemur fram á vef Landlæknis . Þann 19. júlí sl. var greint frá einum einstaklingi sem var grunaður um sýkingu og reyndist hann vera sýktur af E. coli bakteríunni . Alls hafa því 22 einstaklingar greinst með E. coli sýkingu , þar af tveir fullorðnir og 20 börn . Annar hinna fullorðnu borðaði ís í Efstadal 8. júlí en enginn annar tengist Efstadal eftir 4 - 5. júlí en þá hófust fyrri aðgerðir sem miðuðu að því að rjúfa smitleiðir . Seinni aðgerðir í Efstadal hófust 18 - 19. júlí og eftir þann tíma hafa engir einstaklingar greinst . Rannsóknir í Efstadal hafa enn ekki sýnt með óyggjandi hætti hvernig E. coli sýkillinn barst í einstaklingana sem veiktust . Allir einstaklingarnir áttu það hins vegar sameiginlegt að hafa borðað ís í Efstadal fyrir utan eitt barn sem virðist hafa smitast af systkini .